SALAMO.
20.
Iehova ese baine haere henimu, hisihisi dinana ai. Iakob ena Dirava ladana ese baine gimamu. 
Helaḡa gabuna amo ena hekaha baine siaia vasi; Siona amo goada baine henimu. 
Emu boubou iboudiai baine lalodia tao; emu ḡole-oho bouboudia baine abi dae. (Selah) 
Lalomu ena ura baine henimu; emu lalo-hadai iboudiai anidia baine havara. 
Emu hahemauri baia moalelaia, bona emai Dirava ladana ai emai pepe baia haodaia isi. Iehova ese emu noinoi iboudiai anidia baine havara henimu. 
Harihari lau name diba, Iehova ese e horoa tauna na baine kahaia; ena gabu helaḡana amo baine haere henia, bona imana idibana amo kwalimu badadia baine henia. 
Haida ese kariota e heaḡilaidiamu; ma haida ese hosi e heaḡilaidiamu; a ai ese Iehova, emai Dirava, ladana a heaḡilaiamu. 
Idia na vada e hekwakwanai, vada e keto; a ai na vada a tore isi, vada a gini tore. 
Iehova e, a hamaurimai! Baia boiboi negana ai, emai Pavapava ese baine haere henimai. 
