SALAMO.
111.
Iehova ba imodaia. Lau ese Iehova baina hanamoa mai lalogu idoinai, kara maoromaoro taudia edia orea ai, hebou taudia bogaragidiai. 
Iehova ena ḡaukara na babada, e moalelaidiamu taudia iboudiai ese e haerodiamu. 
Ena ḡaukara na mai imatauraina bona mai siahuna, ena kara maoromaoro na e mia hanaihanaimu. 
Ena hoa karadia vada e kara, taunimanima ese bae lalodia tao totona; Iehova na mai ena harihari-bada bona mai ena hebogahisi. 
E gari heniamu taudia na adia e henidiamu; ena gwauhamata e laloa hanaihanaimu. 
Ena orea taudia na ena kara siahudia e haheitalaidia, bese idau-idau edia tano e henidia negana ai. 
Ia imana ḡaukaradia na momomokakani bona mamaoromamaoro, ena haheḡani iboudiai na mai heabidadamadia. 
Idia na bae gini hanaihanai; taunimanima ese karadia bae kara mai momokanidia bona mai maoromaorodia ida. 
Ia ese hahemauri na ena orea taudia ediai e siaia; ena gwauhamata vada e gwauraia, baine mia hanaihanai, ia ladana na helaḡa, bona mai garina. 
Iehova igari-henina na aonega imatamana; e badinaiamu taudia iboudiai na e diba namonamomu, ia ihanamona e hesiriu hanaihanaimu. 
