SALAMO.
126.
Iehova ese Siona e hanamoa lou negana ai, ita na e nihimu taudia na heheto. 
Una negana ita ududa na kiri ai e honu honu dae, bona malada e moale hisi dae. Bena bese idau-idau bogaragidiai ini e gwau toma: Iehova ese kara badadia vada e kara idia edia. 
Oibe, Iehova ese kara badadia vada e kara ita eda; ita na ta moalemu. 
Iehova e, ma ba hanamomai lou, diho kahana sinavaidia na heheto. 
Mai iruru-matadia ida e hadohadomu taudia na mai moaledia ida bae ḡeiḡei; 
uhe ihadodia totona mai taitaina ida e raka lasimu tauna na mai hisi-daena ida ena ruma baine lou henia, ena uit iḡuidia baine lasilaidia. 
