HOSEA.
4.
Israel taumui e, Iehova ena hereva ba kamonai; badina be Iehova na mai ena hahebade, tano inoholaina taudia latadiai. Asi heabidadama bona asi hebogahisi ina tano ai, bona Dirava asi dibadia danu; 
heuduguirai, koikoi, ala-ala, henao, heuda-hanai na mimia; ḡau ta asie laloamu; roroma murina murina. 
Una dainai tano na e taitaimu, bona inoholaina taudia iboudiai na e manorimu, uda boromadia bona atai manudia danu; bona davara gwarumedia na e heabi ohomu. 
Ta basine hepapahuahu, ta basine hahebade, badina be, hahelaḡa tauna e, egu hepapahuahu na oi ida. 
Dina ai ba hetutuhi, hanuaboi ai peroveta tauna danu oi ida ba hetutuhi; bona lau ese sinamu baina alaia mase. 
Asi edia lalo-parara dainai egu bese taudia vada e hebua tari, badina be oi ese lalo-parara vada o dadaraia dainai lau ese na dadaraimumu, egu hahelaḡa tauna daguna amo; bona emu Dirava ena taravatu vada o laloa boio dainai lau ese oi natumu baina lalodia boio. 
Idia na e hutumava negana ai, idia ese lau e kara dika henigu bada danu; idia hairaidia na hemarai ai baina halaoa. 
Egu bese taudia edia kara dika na edia aniani, edia kara havara na e ani mata ganiganimu. 
Hahelaḡa tauna hanua taudia na heheḡereḡere; edia dala daidiai davadia baina henidia, edia kara daidiai ahudia baina henidia. 
Idia na bae aniani, to bogadia basie kunu; ariara karadia bae kara, a besedia basie vara; badina be idia ese Iehova vada e rakatania, ariara karadia iabi-daedia totona. 
Vine ranuna, ena be matamata, to ia ese lalo-parara e abia ohomu. 
Egu bese taudia ese au amo e karaia ḡauna na e nanadaiamu, bona edia itotohi ese oru edia hereva e henidiamu. Badina be ariara karadia iura-henidia ese vada e hakaudia kerere; edia Dirava vada e rakatania, ariara karadia helaoreadia. 
Ororo doridia ai boubou karadia e karamu, ororo komutadia ai boubou ḡaudia e hahelaḡadiamu, oak bona poplar bona terebinth audia henudiai, badina be unu au ikerukerudia na nanamo. Taunabunai, natumui hahinedia ese ariara karadia e karamu, bona ravamui hahinedia na e heuda hanaimu. 
Natumui hahinedia ese ariara karadia e karamu eiava ravamui hahinedia na e heuda hanaimu negadia ai na matadia basina hakanidia; badina be tatau danu ariara hahinedia ida e raka sirimu, bona boubou ḡaudia e hahelaḡadiamu mai lebulebu karadia ida. Bese ta taudia bema asi edia lalo-parara, idia na bae dika vaitani. 
Israel e, ena be ariara karadia o karamu, to Iuda na basioma hakererea. Gilgal ai basio raka vareai, Bet-avene ai basio dae kau; basio gwau hamata, basioto “Iehova na e maurimu heḡereḡerena”. 
Boromakau hahinena e daḡedaḡemu na heto, Israel na e daḡedaḡemu. Harihari Iehova baine ubudia diba mamoe naluna rei gabuna badana lalonai na heto a? 
Efraim na kaivakuku ediai e taomu; aine noho. 
Idia na kekero oreana, ariara karadia e karamu; hemarai e ura henia badamu, hairaidia e ura henia maraḡimu. 
Koe-hirihiri ese hanina lalonai vada e koedia, bena edia ihaboulaina patadia daidiai bae hemarai. 
